정조 11년
丁未八月十六日卯時上詣昭寧園擧動入侍時行都承旨沈豐之左承旨李時秀右承旨趙衍德左副承旨朴天衡右副承旨洪仁浩同副承旨南鶴聞記事官金孝建假注書趙台榮記事官李宗烈記注官承膺祚記事官李相璜金祖淳二提學李性源檢校提學吳載純直提學李秉模原任直閣徐鼎修鄭東浚待敎尹行任以次隨駕開門時至宣傳官跪告落燈止刁斗取稟上曰知道上具戎服乘馬出行宮踰德陂峴詣綏吉園洞口降馬乘輿仍詣昭寧園碑閣奉審訖指龜石曰本園象設制甚奇壯此亦近古之事以今財力實無如許造成之望因此而伏想先朝誠孝所致殆似不容人力者也時秀曰果如聖敎矣先大王出天聖孝觀於象設益不勝欽仰矣上詣齋室豐之曰親押時服色以何磨鍊乎上曰以行祭時服色爲之可也上改具翼善冠黲袍詣六吾齋親押訖上曰當以西挾門詣園所侍衛百官先詣紅箭門外事分付賤臣承命出傳上步詣丁字閣行親祭禮亞獻官判府事金熤終獻官左議政李在協大祝待敎尹行任祭如儀禮畢上詣園上奉審仍詣碑閣奉審出紅箭門乘輿詣綏吉園降輿詣丁字閣行酌獻禮大祝待敎尹行任祭如儀禮畢命都承旨沈豐之奉審園上上出紅箭門外乘輿時秀曰昨日大駕自陵所還到黔巖時以摠戎廳所屬高陽郡斥堠伏兵傳語軍解嚴事宣傳官承命奉信箭出去矣卽伏見守禦使金鍾秀狀啓則宣傳官誤傳信箭於楊州牧使至於不當解嚴之軍兵徑先解嚴之境云信箭分付事體至重當該宣傳官誤傳之罪萬萬驚駭所當重勘而本院請推之外無他可施之罰何以爲之乎敢稟上曰當該宣傳官爲先記過待令姑勿解嚴事成送諭旨可也出擧條上詣齋室改具戎服御祈稔閣命百官揷羽命書傳敎曰展拜園所京鄕守僕守護軍依例施賞上曰侍衛諸臣入侍賤臣承命出與別雲劍李文源洪良浩金文淳朴祐源偕入侍立上曰此閣卽先大王命名之閣也先大王三度御此閣觀刈而今予臨此不覺興愴方欲觀刈庸附追述之意矣命文源曰作者與役夫使之入庭卿其看飭打稻可也文源承命召農夫十餘人刈取閣前早稻打於庭前役軍輩對耦爭打或謳或躍渾忘至尊之親臨一如田家之野態本園導掌又進松餻餠皮殼栗五六器分賜諸臣上曰此畓爲幾許落乎文源曰三斗落云矣打稻訖文源曰此稻置於何處乎上曰輸送于高陽郡可也上曰此閣曾有先朝御製詩予方敬次入侍諸臣及大臣亦皆賡進可也御製詩曰三度先王觀刈年祈豐數畝卽堂前秋晴是日黃雲熟肯穫微誠更愀然諸臣賡進詩曰恭瞻雲漢又今年繼述觀成此閣前微臣獨阻班聯後擎讀宸章却悵然行判中樞府事臣徐命善孝思推來望有年小亭臨野寢園前奎章攀和羹墻慕仰認宸心倍愀然行判中樞府事臣金熤法駕靈園感昔年祈豐觀穫允符前臣身縱退詩猶進榮寵還如扈蹕然行判中樞府事臣趙璥史書秋熟又今年祈稔宸誠已自前奎藻還看追盛事朱絃穆穆倍依然左議政臣李在協繞閣黃雲驗有年元知重本是光前茨梁復覩曾孫稼爭喜宸章再煥然右議政臣兪彦鎬楣揭宸章仰昔年拜園臨穫遹承前盈庭陪蹕臣隣願八域豐康歲歲然檢校提學臣吳載純周家上瑞屢豐年襏襫親監事邁前陪蹕恭瞻雲漢什西疇刈穫更依然提學臣李性源綏萬神功屢有年拜園觀稼遹追前煌煌寶墨堂名揭是日天臨豈偶然原任直提學臣朴祐源閣名祈稔貺今年打稻聲高駐蹕前艱穡詒謨基此地山田位置野莊然直提學臣李秉模恭瞻璇額寓祈年感舊追先此閣前滿地黃雲今又熟八方秋事認同然檢校直閣臣徐鼎修謁園省野値康年感露宸誠在述前拜僂村民渾似昨稱觥獻祝尙依然檢校直閣臣鄭東浚小閣重臨記昔年萬岡環後數疇前鑾聲止處農謳發遍野黃雲一色然原任待敎臣李崑秀園寢禮成際有年小庭觀稼亦追前邨翁及見先王日爭道今朝却宛然待敎臣尹行任寧王伸慕此祈年爲置山田小閣前雨露今秋禾又熟駐鑾盛事正依然藝文提學臣徐有隣五紀馨治屢有年七言奎藻揭堂前欣逢聖孝重觀穫昔日從臣更愴然禮曹判書臣洪良浩聖祖宸章祝有年幾回觀稼此堂前拜園是日重臨地依舊黃雲倍愴然行都承旨臣沈豐之泉深土厚屢豐年吉氣悠悠擁後前今日鑾輿親省稼恭攀寶扁感油然左承旨臣李時秀竹塢松軒紀昔年觀豐奎藻揭堂前蒼蒼老檜多霜露今日宸衷倍愴然右承旨臣趙衍德閣扁煌煌志祝年西成已兆築場前祼將是日仍觀刈述事先朝禮則然左副承旨臣朴天衡熙熙五紀用康年稼穡惟艱在案前卽事西成臨是閣羹墻聖慕倍依然右副承旨臣洪仁浩歷省仙園繼昔年野雲黃泛翠華前遹追文祖田功卽舊閣臨畦尙翼然同副承旨臣南鶴聞卽田宸念用康年一揆同符聖後前盛事重廻祈稔閣先王丁亥蓋嘗然檢閱臣李相璜宛是先王祗謁年臨鑾祈稔小亭前桑鄕父老重今日遺澤新榮髮皓然檢閱臣金祖淳一念邵農五十年璇楣誕揭小簷前邨民繞看凝鑾地觀刈盛儀自昔然注書臣金孝建祗謁新秌繼昔年羹墻如復見堂前肯菑肯播吾王孝刈銍臨觀倍愴然行副司直臣李文源丙戌于今二十年重臨是閣事光前農謳野色依依地仰認天心此愴然行副司直臣金文淳豐之曰留都大臣昨日以惶恐待罪之意馳啓而姑未承回諭之敎故敢此仰達矣上曰勿待罪事卽爲回諭元狀啓尙未見之以致混下當該中官拿處可也出擧條上敎天衡曰招致普光寺僧問瘼以奏天衡承命出回奏曰祭享時六守僕責納草屨之弊德坡峴往來官行時肩輿軍及各邑出使校卒討食等事爲弊云矣上曰守僕輩覓屨事分付禮曹俾勿更侵校卒討食事使畿營各別禁飭可也上命書傳敎曰還宮時嚴時刻置之以諸司預備擧行上乘輿出齋室詣園洞口外降輿乘馬詣高陽郡客舍門外下敎曰承史閣臣外雜人無得入門事分付賤臣承命出分付上降馬乘輿入門內降輿陞座命試官以下行禮試官判府事金熤提學李性源禮曹判書洪良浩直提學李秉模吏曹參議曺允大廣州府尹李泰永水原府使尹行元校理金履翼修撰趙鎭宅入就位行四拜禮訖以次陞殿熤曰展謁園寢聖孝克伸連日勞動之餘聖體若何上曰一樣矣上命性源良浩書賦題維桑與梓必恭敬止限酉時仍命懸題引儀跪告禮畢豐之曰四館所書吏使之入場以爲擧行宜矣上曰依此爲之都承旨留此捧券可也上乘輿出客舍門詣行宮降輿陞座下敎曰入格武士施賞之具盡爲待令乎卽爲知入賤臣承命出回奏曰賞格已爲待令試官今已修正榜目將欲入來云矣上曰文所試官入侍時同爲入來事分付賤臣承命出傳上敎祖淳曰往于試所問其呈券數爻今番設科蓋出慰悅之意科場凡事無至太嚴事分付試官處祖淳承命出回奏曰擧子數人未及持試紙故不得呈券云矣上曰使之出送持試券入場事更爲分付祖淳承命往傳上曰是日卽明陵誕辰也祗謁本陵歷拜昭寧園還住高陽郡舍唫示四韻於大臣閣臣文苑諸臣命和祗拜仙陵又拜園淸秋佳節是中元龍盤地護鸎峰大象設天成古嶺尊明月一年多此夜黃雲四野已前村行宮試士同文武兩邑先推慰悅恩諸臣賡進詩曰中秋宸慕展陵園誕聖令辰叶簡元三代功躋謨訓盛萬年祥毓寢封尊場喧破的揮毫士酒滿歌衢鼓腹村摠是遹追先后孝鑾車駐處遍覃恩留都大臣領議政金致仁追後製進羹墻聖慕謁陵園輦路觀風軫庶元吉慶每從秋節驗邦基須看寶岡尊榮光普被傍鄰邑喜氣相隨遠近村滿袖天香乘月退此身今夜又叨恩行判中樞府事臣徐命善良辰聖慕展陵園朝野淸平屬一元蹕路觀風秋事早行宮試藝黼儀尊三朝淑景無風雨百里歡聲動邑村守閣賤臣違景從遙宣御藻亦殊恩檢校提學行判中樞府事臣李福源追後製追先孝思上陵園慶運今年又一元靈雨新晴原野闊祥風微轉羽旄尊春回輦路數三郡秋熟喬山十里村舜殿賡歌叨盛會群工相告詑殊恩行判中樞府事臣金熤令辰圭璧上陵園悽愴焄蒿贊化元地毓禎祥知有應家傳仁孝仰彌尊天香夜襲賡詩帖嘉穀秋登駐輦村野外瞻旄仍侍榻小臣行止摠君恩行判中樞府事臣趙璥肅肅龍旂謁寢園聖朝家法孝爲元從知我后勤誠禮定是先王篤敬尊亹亹休光應百世穰穰喜氣又千村中秋月色高陽郡自愧賡詩謬忝恩左議政臣李在協霜露初零上寢園喜瞻旄羽擁黎元英華氣結岡巒壯雲日晴開帳殿尊二郡群才隨計吏一年逋穀免窮村良辰獨阻陪天仗追命賡詩別是恩右議政臣兪彦鎬白露淸秋肅寢園吾王祗謁屬中元途長不礙軍容盛郡小猶瞻御座尊文武搜才傾數邑禾麻告熟樂千村奎章穿墜留都陣到底榮光祝聖恩留都守禦使一提學臣金鍾秀追後製聖慕無窮展寢園凝旒一念又元元千秋節竝佳辰屆二郡山連瑞氣尊已卜休祥綿瓞籙更看豐樂洽農村吾王錫類推仁孝帀域含生摠戴恩檢校提學臣吳載純淸秋玉輦禮陵園物色中元勝上元億萬鞏基周瓞遠蔥籠瑞氣帝丘尊天休漸近黃花節歲事新登白酒村賡載一堂叨盛會松餻栗顆摠殊恩提學臣李性源拜寢餘誠又謁園十行蠲恤爲元元上天鴻造無私澤下邑龍光儼至尊文武試才均兩境歌謠祝慶溢千村此時藩寄猶云幸況復新資出特恩原任提學臣徐有防睿慕凝鑾寢又園羽旄臨處擁黎元祥謠已奏星雲出彩仗高開日月尊慶篤周家綿百祿歲登堯野樂千村頻繁綸綍皆民事輦路先覃兩郡恩原任直提學臣朴祐源信宿高陽拜寢園漫山喜氣在黔元帝王地自鋪舒大旗鼓麾仍體勢尊舊減調庸均二邑新陶文武慰千村郡樓明月偏今夜造化應參聖主恩直提學臣李秉模佳氣西郊滿寢園追先聖慕自初元今辰禮又伸深孝前度臣曾扈至尊試藝弁衿趨輦路瞻旄髫白簇山村年豐更覺天顔喜八域均霑造化恩原任直閣臣金憙涓吉齎誠拜寢園欣聽管籥集黎元五陵氣菀松杉合八路心懸日月尊榮動臨軒開兩試惠覃蠲租聳千村衢樽喜溢穰穰處耕鑿誰知是帝恩檢校直閣臣徐鼎修鑾輿早發謁陵園月色燈光勝上元三日連晴應會意萬民爭覩却忘尊時方禾熟頻停蹕地是梓鄕尙記村此夜微臣瞻盛擧家家笙鼓摠新恩檢校直閣臣鄭東浚引鑾法樂奏梨園相告欣欣衆黎元霜露隨時追慕切鳶魚觸處化功尊五陵佳氣瞻長近十室賢才有是村曠澤卽從仙寢謁光承聖祖字民恩原任直閣臣鄭大容每歲鑾輿拜寢園吾王紹述孝爲元松杉老大攀遺澤霜露凝淸感至尊輦路無塵晴日日田家有慶樂村村微臣獨阻陪班後追和雲章亦聖恩原任待敎臣李崑秀甘露盈盈曉降園肅將躬祀自初元惠周民邑天同大山衛仙鄕地亦尊神人胥感齎誠日父老欣迎聽詔村榮輝較多今夜月臨軒唱第亦殊恩待敎臣尹行任淸秋鑾蹕上陵園善述由來百行元祗薦馨香雲共炷必恭桑梓地仍尊時當肅祖流虹節惠及寧王減稅村樂歲笙歌明月夜滿庭文武亦沾恩藝文提學臣徐有隣霜露淸秋謁寢園洋洋遺澤在元元勤民政是三農重法祖誠爲百行尊觀稼盛謨瞻草閣興王異瑞想陶村年年輦路省耕斂髫白爭謠粒我恩弘文提學禮曹判書臣洪良浩諸臣賡載訖上曰此御製詩謄出三本以宣傳官齎送于留都大臣閣臣亦爲賡進事傳諭時秀承命分付上詣郡東射壇親射小布一巡五矢俱中上曰京畿監司與各務差使員入侍孝建承命出與京畿監司徐有防廣州府尹李泰永水原府使尹行元楊州牧使洪義榮坡州牧使洪仁默長湍府使李觀賢高陽郡守李素偕入進前上命承旨閣臣侍衛文武諸臣及差使員各射一巡徐有防四中李𡊠一中徐有隣二中李文源朴祐源一中訓鍊大將李敬懋揚禁衛大將徐有大三中李秉模徐鼎修揚鄭東浚尹行任二中沈豐之李時秀一中別軍職李得濟揚李漢豐一中李潤彬三中李儒敬二中柳孝源三中韓光濟一中朴基豐三中李晢二中吳毅常金爔徐英輔三中鄭學畊任聖說二中承傳宣傳官金益彬二中梁埉一中李身敬李光益二中李馨秀一中差使員李泰永四中尹行元洪義榮揚洪仁默一中李觀賢李素揚諸臣射訖上又親射一巡五矢俱中命有防復射一巡有防三中上曰今此御射亦追故事蓋用完射禮矣此鵠留藏郡舍亦遵藏帿六一閣之聖意也仍御製五律一首詩曰穩旋郊駕路臨蹕郡齋東樽漾蟻浮綠帿懸鵠中紅千家烟火氣列壘鼓笳風一豫寧爲度今年幸遇豐上曰參射諸臣亦皆賡進可也諸臣以次賡進詩曰微悃星拱北佳辰月上東連宵移仗彩西野耀旗紅耦射方觀德宸遊又省風洋洋天降祿先見是年豐臣有防昵陪淸蹕後聯射小亭東恩沐盃盈綠才慙箭必紅一秋最佳節三日又和風仰覲天顔喜邦休已驗豐臣𡊠六龍回郡北雙鵠擧園東魯耦多浮白軒弧仰中紅干旌知耀德雲漢邁歌風心法觀於射詒燕自芑豐臣有隣展禮仍觀德熊侯小郡東露凝宸慕白稻迓瑞光紅蠲稅紓民力掄才作士風弛張皆聖道賡載共歌豐臣文源衛從星繞北鑾路日升東寶墨雙擎玉高帿五轉紅川原媚霽景旗鼓耀祥風擁道華封祝堯仁頌歲豐臣祐源聖人觀德地軒豁郡之東野日亭亭白鑾旂拂拂紅弓圓升海月帿飽送天風造化歸神武河淸又歲豐臣秉模駐蹕高陽夕淸秋月正東漏傳三鼓肅旗颭萬燈紅班聳傾葵日民厖見草風天顔開一笑篝簍驗年豐臣鼎修松壇移彩仗文武序西東腰間抽羽白心中颭旗紅佳節廻秋夕宸章邁大風天顔瞻喜色滿野又占豐臣東浚佳氣㶚陵北和鑾渭水東列旌連野翠法座捧雲紅魯圃聊觀德堯衢可採風百工皆慰滿爭頌聖功豐臣行任駐蹕神京北張帿郡閣東聲聲翻羽白箭箭入心紅共獻千年壽均歡萬幕風賡歌多學士摸畫聖功豐臣豐之一遊皆述事亭在郡之東羽衛重重繡熊帿箭箭紅移鑾晴是日賡什穆如風決拾陪嘉會微才愧酌豐臣時秀陪鑾觀德地三五耦西東瞻彼帿捿白猗歟箭中紅一遊同化雨百里見民風輦路黃雲遍歌謠樂歲豐臣泰永返駕喬陵下懸帿小郡東儀閑抽羽白持固透心紅觀德聖人事其爭君子風近光咸蹈舞登俊又蠲豐臣行元六鑾仙寢謁駐蹕惠陰東鼓角三秋壯旌旗十里紅周王時講武虞帝且觀風敢效封人祝皇穹降福豐臣義榮喬陵祗謁後觀射郡之東鳳仗連雲翠龍旂暎日紅追先敦聖孝試士洽文風猥奉蠲逋命賡歌頌屢豐臣素諸臣賡進訖上命書傳敎曰本郡駐駕臨試文宰武將亦追故事本道觀察使徐有防廣州府尹李泰永一巡四中各熟馬一匹面給坡州牧使洪仁默不粧弓一張賜給上還御行宮下敎曰限前收券爲幾許與否知入賤臣承命出回奏曰纔爲一百八十張云矣上曰限前收券若是鮮少限後試券考出後當施賞亦爲收來事分付都承旨賤臣承命出傳閉門時至宣傳官跪告懸燈起刁斗取稟上曰知道上曰諸試官持先捧試券入侍武所試官持榜目同爲入侍孝建承命出與文所試官判府事金熤提學李性源禮曹判書洪良浩直提學李秉模吏曹參議曺允大廣州府尹李泰永水原府使尹行元校理金履翼修撰趙鎭宅武所試官判府事徐命善行副司直李文源訓鍊都正李明運喬桐府使任嵂副護軍金廷遇校理魚用謙訓鍊正李懋訓鍊副正吳文常都摠經歷李商采武分所試官副司直徐有大同知申大謙李得濟宣傳官鄭駿采兵曹佐郞柳文養宣傳官南衡重偕入進伏命善等曰終日勞動聖體若何上曰一樣矣仍命考試上曰趙判府事入侍賤臣承命出與判府事趙璥偕入進伏上曰卿亦參論考試好矣璥曰臣不敢與議矣上曰卿之辭巽過矣熤等考試訖命書等第仍拆封三中趙潤喆等以次出榜上曰政院使令多數入門高唱新來可也孝建承命分付上命下番翰林金祖淳呼趙潤喆新來上敎潤喆曰爾年幾何潤喆曰小臣年今十八矣上曰爾能作進退賦乎潤喆曰謹當製進矣每進退製進一句撰至五句訖上曰其才可尙矣僉曰誠奇才矣上又命呼崔履亨新來訖上曰趙台錫以下只呼名以待台錫等以次來待上各詢姓名訖上敎童蒙李再喜曰爾由貧寒尙未成冠乎再喜曰然矣上曰當命畿伯助給婚需爾其退待可也仍命趙台錫等頒賞訖上命宣傳官金益彬呼武科李泰春等八十餘人新來訖上曰今已夜深入格武士賞格待明朝分給可也命書傳敎曰今番臨試郡邑儒武出於追述之擧兼寓慰悅之意製述入格高陽幼學趙潤喆楊州幼學崔履亨竝直赴殿試高陽武士李泰春等楊州武士許完等竝直赴殿試高陽幼學趙台錫楊州幼學崔健亨崔昌錫竝直赴會試高陽武士申守涵等楊州武士高漢柱等竝直赴會試高陽次上趙悳等楊州次上宋文鈺等紙筆墨施賞高陽邊一中李在淵等楊州邊一中朴成起等各箭竹一浮賜給𡊠曰今番幸行出宮時一內禁軍趙岡所騎馬驚逸橫走戞過大駕咫尺之地幾至犯蹕之境事極驚駭臣亦有常時未能檢飭之失不勝惶恐而禁軍別將及禁軍將旣有記過待令之命則當該禁軍尤不可不施以重律爲先汰去令該府拿問嚴勘何如上曰依爲之出擧條上又命書傳敎曰春秋例謁本道觀察使地方官原有皐比之賞至於今番小地方大擧措無不齊整昨今連遣按廉無一貽弊民邑云極爲可嘉況是久次足云沈屈試事旣用松都南城之例賞典亦豈異同監司徐有防加資地方官楊州牧使洪義榮陞資屬耳熟馬一匹賜給高陽郡守李素右職調用上曰文武入格人明日還宮時待令于閑曠處事分付又命侍衛諸臣竝退出承旨則一人式輪待可也